Ionuț Bancunlea, în vârstă de 33 de ani, și Adrian Bivolaru, în vârstă de 34 de ani, au fost blocați de localnici în timp ce aruncau tone de gunoi pe un drum de lângă Meriden, în West Midlands.
Fermierii și-au folosit mașinile agricole pentru a sechestra cele două dube albe, după ce trecători furioși i-au văzut pe cei doi bărbați aruncând saci de gunoi și țevi negre pe drumul din Packington Estate.
Poliția din Warwickshire a fost apoi chemată și i-a arestat pe cei doi pentru ceea ce a fost descris drept „una dintre cele mai grave depozitări de gunoi pe care le-a văzut de mult timp”. După ce românii au încărcat gunoiul la loc în dube, mașinile le-au fost confiscate.
Bancunlea, din Smethwick, a recunoscut în instanță patru acuzații de depunere de deșeuri fără permis, la Tribunalul de Magistrați din Leamington Spa. El a fost condamnat la 12 luni de muncă în folosul comunității, cu obligația de a efectua 150 de ore de muncă neremunerată și 10 zile de activități de reabilitare.
VEZI GALERIA FOTOPOZA 1 / 7El a fost, de asemenea, obligat să plătească despăgubiri de 1.565,84 lire sterline, o suprataxă de 114 lire sterline pentru victime și costuri judiciare în valoare de 85 de lire sterline.
Bivolaru, tot din Smethwick, a recunoscut două acuzații de depunere de deșeuri fără autorizație. A primit o sentință similară, constând într-un ordin comunitar de 12 luni, cu 80 de ore de muncă neremunerată și 10 zile de activități de reabilitare. În plus, a fost obligat să plătească o amendă de 200 de lire, o suprataxă pentru victime de 114 lire și costuri judiciare în valoare de 85 de lire.
Instanța a fost informată că Bancunlea și Bivolaru aruncaseră deșeuri de șantier din dube, lângă o fermă, când proprietarii i-au blocat. Ofițerii au sosit și le-au ordonat celor doi să pună înapoi deșeurile în dube, înainte de a-i aresta.
Investigațiile i-au legat apoi de alte patru infracțiuni de aruncare de gunoi în Solihull și Meriden, aproape de zona în care au fost prinși acum, între 23 iunie anul trecut și 7 februarie.